Document ID: 32006L0065

KOMISSION DIREKTIIVI 2006/65/EY,
annettu 19 päivänä heinäkuuta 2006,
kosmeettisia valmisteita koskevan neuvoston direktiivin 76/768/ETY muuttamisesta sen liitteiden II ja III mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,
on kuullut kosmetiikan ja kuluttajille tarkoitettujen muiden tuotteiden kuin elintarvikkeiden tiedekomiteaa,
sekä katsoo seuraavaa:
(1)
Sen jälkeen, kun hiusten kestovärien käyttöä ja virtsarakon syöpäriskiä (”Use of permanent hair dyes and bladder cancer risk”) koskeva tieteellinen tutkimus julkaistiin vuonna 2001, kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea totesi, että mahdollisiin riskeihin on syytä puuttua. Se suositteli, että komissio ryhtyy lisätoimiin hiusvärikemikaalien käytön valvomiseksi.
(2)
Lisäksi tiedekomitea suositteli, että hiusväreille laaditaan yleinen turvallisuuden arviointia koskeva strategia, johon sisältyvät vaatimukset hiusvärien kosmeettisten aineiden testaamiseksi niiden mahdollisen genotoksisuuden ja mutageenisyyden varalta.
(3)
Tiedekomitean lausunnon perusteella komissio, jäsenvaltiot ja sidosryhmät sopivat hiusvärien sääntelyä koskevasta yleisestä strategiasta, jonka mukaan toimialan on toimitettava hiusvärejä koskevat tieteelliset tiedot tiedekomitean arvioitaviksi.
(4)
Ensimmäisenä toimenpiteenä strategian toteuttamisessa päätettiin käsitellä ne hiusten kestovärien aineet, joiden käytön puolesta ei julkisessa kuulemisessa ilmaistu nimenomaista kiinnostusta. Kyseiset aineet olisi siksi kiellettävä.
(5)
Tiedekomitean lausunnon mukaan tietyt atsoväriaineet aiheuttavat vaaran kuluttajien terveydelle. Sen vuoksi ne poistettiin direktiivin 76/768/ETY liitteessä IV olevasta kosmeettisissa aineissa käytettäviksi hyväksyttyjen väriaineiden luettelosta. Samasta syystä niiden käyttö hiusväreissä olisi kiellettävä.
(6)
Direktiivin 76/768/ETY liitteessä III olevassa 2 osassa mainittujen väliaikaisesti hyväksyttyjen väriaineiden väliaikaista hyväksymistä olisi jatkettava.
(7)
Direktiivin 76/768/ETY liitteet II ja III olisi sen vuoksi muutettava vastaavasti.
(8)
Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/768/ETY liitteet II ja III tämän direktiivin liitteen mukaisesti.
2 artikla
Jäsenvaltioiden on ryhdyttävä tarvittaviin toimenpiteisiin sen varmistamiseksi, etteivät yhteisön valmistajat tai yhteisöön sijoittautuneet maahantuojat saata 1 päivästä joulukuuta 2006 alkaen markkinoille kosmeettisia valmisteita, jotka eivät ole tämän direktiivin mukaisia, ja ettei niitä myydä eikä luovuteta loppukuluttajille.
3 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä syyskuuta 2006. Niiden on toimitettava komissiolle kyseiset säännökset sekä säännöksiä ja tätä direktiiviä koskeva vastaavuustaulukko.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 19 päivänä heinäkuuta 2006.

Labels: 3
1
16